Karen Hansen, Svaneke, 1916-1930 - Bornholmske fotografer
Læs mere om Karen Hansens familie, fotograferne Nyholm Olsen, HER.
Storegade 12 i Svaneke, på hjørnet af Munkegade. Købmand Jens Chr. Hansen opførte ejendommen i 1896. Han var far til fotograferne Jenny Nyholm Olsen og Karen Hansen. Han var også far til snedkermester Chr. E.P. Hansen, der overtog ejendommen efter faderens død i 1919. Søsteren, fotograf Karen Hansen havde atelier og forretning helt til højre i bygningen. Med udhængsskabe og skiltning. Måske er det hende selv i døren med plejebørnene? BSV.
På en ubenyttet regning er på bagsiden en (kladde?) til en anbefaling for Karen Hansen. I familiens eje.
Til venstre portræt af Karen Hansen, glasnegativ, 13x18 cm. u. lbnr:
Fotograf Karen Hansen, Storegade 12, Svaneke.
Billedet er taget af plejebarnet, senere fotograf Jens Christian Nyholm Olsen.
Billedet er taget ca. en måned før Karen Hansen døde. BM 3182.
Karen Boldine Nikoline Hansen blev født 12. december 1885 i Svaneke. Hun døde 15. december 1930 i Svaneke.
Karen Hansen var i lære som fotograf hos søsteren Jenny og dennes mand Christian Nyholm Olsen i Løgstør.
Hendes søster og svoger flyttede til Svaneke i august 1916, hvor de havde atelieret Nyholm Olsen, men svogeren døde allerede i januar
1917, så Karen Hansen og hendes søster drev i fællesskab atelieret i
Storegade videre. Søsteren blev dog i januar 1918 for syg til at arbejde, og hun døde april 1918. Karen Hansen fortsatte under eget navn til sin død allerede i 1930.
Karen Hansens fotografier er bl.a. benyttet i "Turistforeningen for Danmark. Aarbog 1926. Bornholm". (Malkværnskansen (forsidebillede), Strand ved Aarsdale, Mellem Svaneke og Randkleveskaaret, s. 71.
Byforeningen "Svanekes Venner" har overdraget Bornholms Museum en stor samling af hendes efterladte glasplader med mange forskellige emner, lige fra personfotografering, landskaber, byer m.m.
fire arkivkasser med fotografiske glasplader.
Karen Hansens glasplader - nogle af dem er fotograferet af Chr. Nyholm Olsen
Ingrid Larsson, Jenny Nyholm Olsens barnebarn, fortæller, at billedet herover "föreställer Jenny med dottern Inger."
Den syge fotograf Jenny Nyholm Olsen med datteren Else, 1917. Kort tid efter manden, Chr. Nyholm Olsens død. Foto Karen Hansen.
Ingrid Larsson, Jenny Nyholm Olsens barnebarn fortæller: "det er tant Olga, Jennys svägerska (gift med møbelsnedker Christian Hansen)". Hun var mor til de to små drenge herunder.
Fotograf Karen Hansen, Svaneke's dejligste fotografi af to små drenge, der leger med udklippet papirlegetøj. Jeg har endda fået at vide af et familiemedlem, at det forestiller tvillingerne Ove og Preben Bech Hansen, f. 1926 i Svaneke. Foto Karen Hansen på BM.
Foto Karen Hansen, Svaneke: Skænk af broderen, møbelsnedker Chr. E.P. Hansen, Storegade 12 i Svaneke. I Arkivet i Svaneke er der mange billeder af disse møbler i Karen Hansens negativsamling.
Karen Hansen, Svaneke. Kvindelig konfirmand. Bemærk keramik og foto på bord, lbnr. 578. BM 3182. Keramikken er sortbrændt jugend terracotta, der var på mode i 1910'erne. Det kunne være keramik fra fabrikken Michael Andersen i Rønne. Anemonevasen er fin, men bemærk også det lille askebæger med de små mus.
Små drenge har taget børnemøblerne i brug i Karen Hansens atelier.
Glaspladenegativerne har løbenumre fra 544-596 og kunne tænkes at være taget ret tidligt i Karen Hansens karriere, altså allerede 1918 (?).
Mandedøren fra Ibs Kirke set inde fra kirkesalen og ud mod våbenhusets indgang med sengotisk fladbuestik foroven. Selve kirkeindgangen her har romansk bue foroven. Dørfløjene er klassicistiske (godt et par hundrede år), forsynet med en nyere dørlukning. Kirken er blevet restaureret en del og de originale romanske detaljer blev fremhævet. (JRJ). På billedet til højre ser man fra våbenhuset ind i kirken.
Ukendt familie på trappen til deres hus.
Fyret på Dueodde (affoto af billede?) og indgang til pt. ukendt kirkerum. Karen Hansen tog også topografiske billeder, bl.a. til Turistforeningens årbog 1926.
Karen Hansens originale kopier af egne negativer.
Fotograf Hammer overtog Karen Hansens fotoatelier, Storegade 12 i Svaneke omkring 1933. Således må også indgangen til atelieret have set ud, da hun ejede det i 1920'erne. Foto Johs. Hammer, Svaneke Byforening.